આ બધું જ હવે માત્ર બ્લોગ કે વેબસાઈટ પૂરતું સીમિત ન રહેતા સોશિયલ નેટવર્કિંગની સેવાઓ સુધી ફેલાયું છે. અગાઉ કહ્યું એમ શરૂઆતના સમયમાં ‘ઓરકુટ’ પર ગુજરાતીમાં ગ્રૂપ્સ હતા. હવે ‘ફેસબુક’ પર જુદા જુદા વિષયોને લઈને અનેક ગ્રૂપ જોવા મળે છે. કેટલાક લોકો બ્લોગ કે વેબસાઈટ ના બનાવતા, ‘ફેસબુક’ પર જ પોતાની કૃતિઓ બીજા સાથે વહેંચે છે. અહીં જાહેરજીવનની, રાજકારણની કે પુસ્તકો વિષેની ચર્ચાઓ સતત ચલાતી રહે છે. ‘ફેસબુક’ ને ટ્વીટર ક્યારેક પ્રમોશનનાં માધ્યમ તરીકે પણ કામ કરે છે. ઘણી સંસ્થાઓ એ પોતાની વેબસાઈટને તેમના ‘ફેસબુક’ પેજ સાથે સાંકળી લીધી છે. નવા સમાચાર, કે આવનારા કોઈ કાર્યક્રમની માહિતી વહેચવા માટે તેનો ઉપયોગ કરવામાં આવે છે. ‘ફેસબુક’ના જગતમાં આપણી અકાદમી સૌથી મોખરે છે એમ કહેવું ખોટું નથી. અકાદમીના ફેસબુકના” પાના સાથે આજની તારીખે ૩૪,૦૦૦થી પણ વધુ લોકો જોડાયેલા છે. તેની પર મુકવામાં આવતા ચિંતનાત્મક લેખો અને કવિતાઓ એક જુદી જ ભાત ઉપજાવે છે.